# Costas Michael Takkas

Costas Michael Takkas, més conegut com a Costas Takkas (Mia Milia, Xipre, febrer de 1957) és un dirigent esportiu, exadjunt a la presidència de la CONCACAF i exsecretari general de l'Associació de Futbol de les Illes Caiman (CIFA). Va estudiar a la Holloway School i a l'Imperial College de Londres on, el 1978, va obtenir la seva llicenciatura. El 1982, va ser designat comptable diplomat del Institute of Chartered Accountants in England and Wales. Ha ocupat càrrecs directius a diverses companyies.
L'any 2017 va ser condemnat per la seva implicació en el Cas Fifagate i, l'any 2018, va ser inhabilitat a perpetuïtat per la FIFA.

## Fifagate

El 27 de maig de 2015, Costas Takkas va ser un dels set membres de la FIFA detinguts a l'Hotel Baur au Lac de Zúric (Suïssa), en el marc de les investigacions liderades pel Departament de Justícia dels Estats Units en el denominat cas Fifagate. Els dirigents, que estaven preparant el 65è congrés de la FIFA per elegir nou president, van ser formalment acusats de diversos delictes de corrupció. Les investigacions de l'FBI van determinar que els delictes es remuntaven a l'any 1991 i que el total defraudat superava els 150 milions de dòlars. Entre els set detinguts hi havia dos vicepresidents de la FIFA, Jeffrey Webb i Eugenio Figueredo, a més de Rafael Esquivel, Julio Rocha, Eduardo Li i José Maria Marin.
Simultàniament, una altra operació d'escorcoll es va realitzar a la seu de la CONCACAF a Miami.
El 9 d'octubre de 2015, les autoritats suïsses van autoritzar la seva extradició als Estats Units. Takkas va recórrer la decisió i l'extradició no es va materialitzar fins al març de 2016.
El 25 de maig de 2017, Costas Takkas es va declarar culpable, davant la cort federal de Nova York, de cobrament de suborns i de blanqueig de capitals. Costas Takkas, que era assessor i adjunt al president de la CONCACAF, Jeffrey Webb, va admetre haver cobrat del seu cap 1,5 milions de dòlars procedents de les empreses de màrqueting esportiu com a suborn per a garantir l'adjudicació dels drets comercials de diversos tornejos de futbol.
Costas Takkas va quedar en llibertat sota fiança d'un milió de dòlars a l'espera de judici.
El 31 d'octubre de 2017, Costas Takkas va ser condemnat, per la cort federal de Brooklyn de Nova York, a quinze mesos de presó i a la devolució de tres milions de dòlars amb l'acusat, Jeffrey Webb, exvicepresident de la FIFA i expresident de la CONCACAF, que està previst sigui sentenciat el 15 de setembre de 2020.
El 19 de setembre de 2018, Costas Takkas va ser inhabilitat a perpetuïtat pel Comitè d'Ètica de la FIFA.

## Referències

* 1 2 «Costas Michael Takkas» (en anglès). Relationship Science. [Consulta: 26 agost 2017].
* ↑ «Una corte federal en Nueva York impone una segunda sentencia en escándalo 'Fifagate'» (en castellà). EFE, 31-10-2017. [Consulta: 15 abril 2020].
* 1 2 Agencia, AFP. «La FIFA suspende al secretario general de la CONCACAF» (en castellà). La Prensa (Honduras), 01-06-2015. [Consulta: 26 agost 2017].
* ↑ «Detenen set dirigents de la FIFA per corrupció a Zuric». CCMA, 27-05-2015. [Consulta: 26 agost 2017].
* ↑ Ferragutcasas, Núria. «Dirigents de la FIFA, detinguts per corrupció». Diari ARA, 28-05-2015. [Consulta: 26 agost 2017].
* ↑ Pozzi, Sandro. «Siete dirigentes de la FIFA, detenidos en Suiza por corrupción» (en castellà). El País, 28-05-2015. [Consulta: 26 agost 2017].
* ↑ «FBI allana oficinas de Concacaf en Miami Beach, en caso FIFA» (en castellà). El Comercio (Ecuador), 27-05-2015. [Consulta: 26 agost 2017].
* ↑ «Costas Takkas, extraditado de Suiza a EEUU por el 'FIFA Gate'» (en castellà). El Comercio (Ecuador), 22-03-2016. [Consulta: 26 agost 2017].
* ↑ «Costas Takkas se declara culpable» (en castellà). El Siglo de Torreón, 25-05-2017. [Consulta: 26 agost 2017].
* ↑ «Takkas admits helping Webb launder FIFA bribes» (en anglès). Cayman News Service, 25-05-2017. [Consulta: 26 agost 2017].
* ↑ Retamal V., Rodrigo. «El presente de los otros 30 que han caído desde hace un año» (en castellà). La Tercera (Chile), 18-10-2016. [Consulta: 27 agost 2017].
* ↑ Maroto, Joaquín. «Fijado para dentro de un año el inicio del juicio del FIFAGate» (en castellà). Diario AS, 29-10-2016. Arxivat de l'original el 2017-08-27. [Consulta: 27 agost 2017].
* ↑ «Former Soccer Official Costas Takkas Sentenced to 15 Months In Prison for Laundering Millions Of Dollars in Bribes» (en anglès). The United States Department of Justice, 31-10-2017. [Consulta: 8 novembre 2017].
* ↑ «Escándalo FIFA: 15 meses de prisión para Costas Takkas, jerarca de Islas Caimán» (en castellà). Infobae (Argentina), 31-10-2017. [Consulta: 9 febrer 2019].
* ↑ «Upcoming Court Dates» (en anglès). The United States Department of Justice, 17-12-2018. [Consulta: 9 febrer 2019].
* ↑ «La Fifa eleva a quince el número de dirigentes inhabilitados tras el nuevo escándalo de corrupción» (en castellà). Palco23, 01-06-2015. [Consulta: 26 agost 2017].

## Enllaços externs

* FIFA Indictments: The United States Attorney Charges (U.S. District Court – Brooklyn Office May 20, 2015) PDF (anglès)
* FIFA Indictments 2: The United States Attorney Charges (U.S. District Court – Brooklyn Office Nov 25, 2015) PDF (anglès)
* FIFA Restitution Request: Attorneys for FIFA (Washington, D.C. March 15, 2016) PDF (anglès)
* Graphic Bribery Schemes: Office of Attorney General (The Enterprise, Sports Marketing Bribery Schemes) PDF (anglès)